Starfsfólk Creditinfo styrkir Einstök börn um jólin Síðastliðin fimm ár höfum við hjá Creditinfo ekki gefið viðskiptavinum jólagjafir og ekki sent út jólakort , heldur efnt þess í stað til góðgerðarviku sem í ár var haldin aðra vikuna í desember . Hún fer þannig fram að starfsfólk skiptist í hópa sem reyna svo að afla eins mikils fjár og mögulegt er í eina viku . Creditinfo leggur svo sömu upphæð á móti í söfnunina og gefur tíma starfsfólks . Meðal verkefna þetta árið var jólabingó , hádegisverður fyrir alla starfsmenn ( eldaður frá grunni og borinn fram af starfsfólki ) , stærðfræðikennsla fyrir menntaskólanema , bílaþvottastöð , lukkuhjól og framleiðsla á kryddsalti og sultu svo eitthvað sé nefnt . Þegar við hófum verkefnið fyrir fimm árum síðan vonuðum við að söfnunin myndi skila um 100 þúsund krónum . Niðurstaðan fyrsta árið varð hins vegar rúmlega 600 þúsund krónur sem fyrirtækið jafnaði að sjálfsögðu . Í fyrra styrktu starfsmenn félagsins og Creditinfo Kraft , stuðningsfélag fyrir ungt fólk með krabbamein og aðstandendur þeirra , um rúmlega 1,7 milljónir . Í gær afhentum við Einstökum börnum tæplega 1,4 milljónir . Einstök börn er stuðningsfélag barna og ungmenna með sjaldgæfa sjúkdóma eða sjaldgæf heilkenni . Félagið var stofnað 13. mars 1997 af foreldrum og eru í dag rúmlega 420 fjölskyldur í félaginu . Sumir sjúkdómarnir eru það sjaldgæfir að aðeins örfá tilfelli eru til í heiminum . Nokkur börn í félaginu eru með enn sjaldgæfari sjúkdóma og hafa ekki fengið neina staðfesta sjúkdómsgreiningu þrátt fyrir ítarlega leit . „ Börnunum fjölgar hratt innan félagsins og undanfarið höfum við verið að taka á móti 6 - 8 nýgreindum alvarlega veikum börnum á mánuði . Þörfin á aðstoð er því mjög mikil og framlag Creditinfo og starfsmanna kemur sér einstaklega vel , “ segir Ágúst Kristmanns , stjórnarmaður og foreldri . „ Góðgerðarvikan er einn af hápunktum ársins og það veitir okkur mikla gleði og ánægju að geta styrkt jafn metnaðarfullt starf og Einstök börn vinna . Við óskum þeim velfarnaðar í störfum sínum og vonum að gjöfin komi að góðum notum , “ segir Brynja Baldursdóttir framkvæmdastjóri Creditinfo . Við þökkum samfylgdina á árinu sem er að líða og óskum ykkur gleðilegrar hátíðar , friðar og farsældar á komandi ári .